
🔹 REGIONO EKONOMIKOS PULSAS:

	Lietuvos eksportuotojams aktuali informacija (parodų lentelę žr. žemiau)

	INDIJA

	2026-07-30
	Indijos pramonės rūmai ASSOCHAM prognozuoja, kad Indijos prekių eksportas į rinkas, su kuriomis nuo 2020 m. sudaryti devyni nauji laisvosios prekybos susitarimai, tarp jų ir su ES, gali išaugti nuo 233 mlrd. JAV dolerių 2025 m. iki 511 mlrd. JAV dolerių 2030 m. ir pasiekti 1 trln. JAV dolerių 2035 m.
	https://economictimes.indiatimes.com/small-biz/trade/exports/insights/indias-merchandise-exports-to-new-fta-partners-are-expected-to-reach-1-trillion-by-2035-assocham/articleshow/132738374.cms?from=mdr 

	2026-07-27
	Indijos Maisto saugos ir standartų tarnyba (FSSAI) nurodė gamintojams per 90 dienų atsisakyti termino „energetinis gėrimas“ (angl. energy drink), argumentuodama, kad tokia produktų kategorija nėra apibrėžta nacionaliniuose teisės aktuose, o vartotojus gali klaidinti su energijos suteikimu siejami teiginiai. Nepaisant didžiųjų gamintojų prieštaravimo, sprendimas įsigalios ir sustiprins maisto produktų ženklinimo bei reklamos priežiūrą Indijoje.
	https://www.business-standard.com/industry/news/fssai-orders-pepsi-red-bull-to-drop-energy-drink-label-despite-protest-126072700682_1.html 

	2026-07-18
	Prekybos ir pramonės ministras Piyushas Goyalas teigė, kad Indija jau pradėjo aktyviai pristatyti savo prekes ir paslaugas ES rinkai, kad būtų pasirengusi pasinaudoti ES ir Indijos laisvosios prekybos susitarimas (LPS) teikiamomis galimybėmis. Europos Komisijos Prekybos ir ekonominio saugumo generalinio direktorato (DG TRADE) generalinio direktoriaus pavaduotojo ir vyriausiojo ES–Indijos LPS derybininko Christophe’o Kienerio teigimu, LPS tikėtina įsigalios 2027 m. balandžio–birželio mėn., užbaigus jo ratifikavimo procesą. Jis taip pat pakartojo, kad susitarimą tikimasi pasirašyti iki 2026 m. pabaigos. Goyalas liepos 13–18 d. lankėsi Ispanijoje, Belgijoje, Suomijoje ir Estijoje su verslo atstovų delegacija, o Briuselyje susitiko su ES prekybos komisaru Marošu Šefčovičiumi.
	https://www.business-standard.com/economy/news/india-eu-fta-likely-to-be-rolled-out-by-apr-jun-2027-eu-chief-negotiator-126070801314_1.htm 

https://economictimes.indiatimes.com/news/economy/foreign-trade/india-eu-aim-to-complete-fta-legal-scrubbing-in-15-20-days-says-piyush-goyal/articleshow/132224978.cms?from=mdr


	2026-07-14
	Indijos žemės ūkio produktų eksportui kyla vis daugiau problemų dėl neatitikimo užsienio rinkų maisto saugos reikalavimams: Japonijoje buvo atmesti indiški mangai, ES rinkoje nustatyta neatitikimų indiškose žolelėse, prieskoniuose ir riešutuose, o Australijoje dėl fumigacijos reikalavimų neatitikimo sustabdyti 44 Indijos fumigacijos paslaugų teikėjai, todėl apie 200 mln. rupijų vertės basmati ryžių siuntos įstrigo Australijos uostuose. Be to, įvairiose šalyse Indijos žemės ūkio produktuose ne kartą nustatyta leistinas normas viršijančių pesticidų likučių ir sunkiųjų metalų.
	https://m.economictimes.com/opinion/et-editorial/firm-up-farm-product-quality-control/amp_articleshow/132399178.cms 

	2026-07-09
	ES–Indijos finansinių rinkų integracijos ir pasitikėjimo reguliavimo sistemomis stiprinimo signalas: po nuo 2023 m. trukusio ginčo ESMA ir Indijos centriniam bankui (RBI) pasiekus kompromisą, ESMA pripažino „Clearing Corporation of India Limited“ (CCIL) 1 lygio trečiosios šalies tarpuskaitos sandorio šalimi. Susitarimas leidžia ES finansų institucijoms per CCIL vykdyti sandorių tarpuskaitą, kartu išsaugant RBI pagrindinį vaidmenį prižiūrint Indijos tarpuskaitos sistemas, todėl tikimasi mažesnių sandorių kaštų ir didesnių ES finansinių srautų į Indiją.
	https://www.thehindubusinessline.com/opinion/editorial/all-clear/article71202442.ece 

	ŠRI LANKA

	2026-07-31
	Rinkos dalyviai raginami pasirengti muitinės skaitmeninei pertvarkai. Šri Lanka nuo spalio 1 d. pradės taikyti popierinių muitinės deklaracijų atsisakymo sistemą, integruojant „LankaSign“ elektroninius parašus su ASYCUDA sistema, kad muitinės formalumai būtų atliekami greičiau ir skaidriau, neatsisakant muitinės tarpininkų darbo vietų. Tuo metu muitinės pajamos jau septintą mėnesį iš eilės viršijo mėnesio planą – iki liepos 27 d. surinkta 227,6 mlrd. rupijų, o per pirmuosius septynis mėnesius įvykdyta 73 proc. metinio 2 207 mlrd. rupijų pajamų plano.
	https://www.ft.lk/front-page/Market-urged-to-prepare-for-Customs-digital-transition/44-795373 

	Tiesioginėms užsienio investicijoms pritraukti į Lietuvą aktuali informacija

	INDIJA

	2026-07-02
	Indijos IT bendrovės aktyviau investuoja Europoje per įmonių įsigijimus, regioną vis labiau vertindamos kaip strateginę augimo rinką. „Persistent Systems“ įsigijo Vokietijos skaitmeninės inžinerijos bendrovę „Nagarro“, o „LTM“ – „Randstad“ technologijų ir konsultavimo verslą; panašių įsigijimų Europoje pastaraisiais metais yra atlikusios ir „HCLTech“, „Wipro“ bei „Infosys“. „Persistent Systems“ atveju po „Nagarro“ įsigijimo Europos rinkos dalis bendrovės pajamose padidės nuo maždaug 9 proc. iki 22 proc. Indijos IT bendrovių susidomėjimą Europa skatina poreikis diversifikuoti veiklą už JAV rinkos ribų, Europos skaitmeninė transformacija ir vietinių technologinių kompetencijų bei klientų įsigijimo galimybės.
	https://www.livemint.com/industry/infotech/indian-it-europe-acquisitions-growth-strategy-explained-11782984280688.html 

	Lietuvos verslo plėtrai užsienyje aktuali informacija

	INDIJA

	2026-07-30
	Indija, augant įtampai Vakarų Azijoje, stiprina dėmesį energetiniam saugumui ir energijos tiekimo diversifikavimui, siekdama užtikrinti nenutrūkstamą naftos ir dujų tiekimą bei sumažinti galimų tiekimo grandinių sutrikimų poveikį.
	https://www.newindianexpress.com/india/2026/Jul/30/pm-modi-chairs-ccs-meeting-amid-west-asia-conflict-reviews-energy-security-safety-of-seafarers 

	2026-07-23
	Tikimasi, kad jau 2026 m. rugpjūčio pabaigoje Indija viršys 300 GW atsinaujinančiosios energijos įrengtosios galios ribą. Energetikos ministro Prahlado Joshi teigimu, iki 2035–2036 m. ne iškastinio kuro energijos gamybos pajėgumai turėtų pasiekti 786 GW, sudarydami beveik 70 proc. visų Indijos įrengtų elektros gamybos pajėgumų. Prognozuojama, kad tuo metu saulės energija pirmą kartą taps didžiausiu Indijos elektros gamybos pajėgumų šaltiniu ir viršys anglimi kūrenamų elektrinių galią beveik 200 GW. Kartu numatoma iki 2035 m. įrengti 174 GW energijos kaupimo pajėgumų.
	https://www.hindustantimes.com/india-news/india-likely-to-cross-target-of-300-gw-of-renewable-energy-by-august-end-prahlad-joshi-101784748515985.html 

	2026-07-21
	Indijos UPI skaitmeninių mokėjimų sistema toliau sparčiai plečiasi: 2025–2026 finansiniais metais per UPI atlikta rekordinė 24,16 mlrd. operacijų, kurių bendra vertė siekė 314,23 trln. rupijų, o iki 2026 m. birželio platformoje buvo užregistruota 554,9 mln. naudotojų. Indijos mokėjimų infrastruktūros tarptautinę plėtrą nuo 2020 m. koordinuoja NPCI International Payments Ltd. (NIPL), bendradarbiaujanti su užsienio institucijomis diegiant UPI ir „RuPay“ sprendimus; sistema jau įdiegta 12 šalių.
	https://indianexpress.com/article/india/upi-transactions-surge-five-years-12-countries-adopt-india-payment-system-10794999/ 

	2026-07-20
	Indijos privatus kosmoso sektorius įžengė į naują etapą: kosmoso startuolio „Skyroot Aerospace“ „Vikram-1“ tapo pirmąja privačios Indijos bendrovės suprojektuota, pagaminta ir į orbitą sėkmingai paleista raketa. Dar svarbiau – Indijos privačios bendrovės jau siekia pademonstruoti orbitinių raketų susigrąžinimą ir pakartotinį naudojimą, o tai galėtų sustiprinti Indijos pozicijas pasaulinėje mažųjų palydovų paleidimo rinkoje ir atverti naujų bendradarbiavimo galimybių aukštųjų technologijų įmonėms.
	https://economictimes.indiatimes.com/opinion/et-commentary/private-space-invaders-skyroots-perfect-debut-validates-india-incs-space-push-repeat-launches-will-prove-the-model/articleshow/132498999.cms?from=mdr 

https://timesofindia.indiatimes.com/science/private-firms-poised-to-pip-isro-in-launching-reusable-rockets/articleshow/132498875.cms 

	2026-07-15
	Liepos 15 d. Ministro Pirmininko Narendra Modi vadovaujama Indijos Ministrų Taryba patvirtino „India Semiconductor Mission 2.0“, kuriai numatyta 1,27 trln. rupijų (apie 12,7 mlrd. eurų), taip pat 62 500 mln. rupijų (apie 6,25 mlrd. eurų) vertės mobiliųjų telefonų gamybos schemą (MPMS), siekiant stiprinti šalies elektronikos gamybos ekosistemą ir Indijos pozicijas pasaulinėse puslaidininkių tiekimo grandinėse.
	https://economictimes.indiatimes.com/industry/cons-products/electronics/cabinet-approves-india-semiconductor-mission-2-0-earmarks-rs-1-27-lakh-crore-for-the-project/articleshow/132412149.cms 

	2026-07-10
	Buvęs Indijos nacionalinis kibernetinio saugumo koordinatorius M. U. Nair įspėja, kad šalies sparčiai plečiama skaitmeninė infrastruktūra – nuo UPI ir „Aadhaar“ iki energetikos, finansų ir transporto sistemų – kartu didina kibernetines grėsmes. Jis ragina stiprinti kritinės infrastruktūros apsaugą, nacionalinius kibernetinio saugumo pajėgumus, vietinių technologijų ir kibernetinio saugumo sprendimų kūrimą bei bendradarbiavimą su startuoliais ir akademine bendruomene.
	https://www.natstrat.org/articledetail/publications/india-s-digital-front-cyber-threats-strategic-vulnerabilities-and-the-imperative-of-a-sovereign-digital-india-277.html 

	2026-07-09
	ES skyrė 5 mln. JAV dolerių ketverių metų „Energy Connectivity in South Asia“ (ECSA) projektui, kuriuo siekiama stiprinti tarpvalstybinę prekybą elektra, energetinį saugumą ir atsinaujinančiosios energijos integraciją. Katmandu pradėtas projektas įgyvendinamas pagal ES „Global Gateway“ investicijų strategiją ir apims Bangladešą, Butaną, Indiją, Nepalą ir Šri Lanką. Projektas atspindi augantį tarptautinį susidomėjimą Pietų Azijos energetinių išteklių potencialu: Himalajų šalys turi didelį hidroenergijos potencialą, o Indija ir kitos regiono valstybės sparčiai plečia saulės bei kitų atsinaujinančiųjų energijos išteklių pajėgumus.
	https://government.economictimes.indiatimes.com/news/smart-infra/eu-invests-5-million-in-south-asias-cross-border-energy-connectivity/132293876 

	2026-07-09
	Tarptautinio valiutos fondo (TVF) vertinimu, Indija išlieka viena sparčiausiai augančių didžiųjų pasaulio ekonomikų: 2026–2027 finansiniais metais jos BVP turėtų augti 6,4 proc., nors prognozė, palyginti su balandžiu, sumažinta 0,1 proc. punkto. TVF prognozuoja, kad 2027–2028 finansiniais metais Indijos ekonomikos augimas paspartės iki 6,7 proc., o pagrindiniu augimo varikliu išliks vidaus paklausa, ypač privatus vartojimas ir paslaugų sektorius.
	https://economictimes.indiatimes.com/news/economy/indicators/imf-sees-india-among-fastest-growing-major-economies-despite-marginal-trim-to-fy27-gdp-growth-forecast-to-6-4/articleshow/132260697.cms?from=mdr 

	2026-06-10
	Rajiv Jalota, Indijos uostų asociacijos patarėjas ir buvęs Mumbajaus uosto administracijos pirmininkas, teigia: „Prognozuojama, kad Indijos jūrų eksportas iki 2030 m. pasieks 30 mlrd. JAV dolerių, o šalies uostų pralaidumas iki 2047 m. padidės nuo 2,6 mlrd. iki 10 mlrd. metrinių tonų. Indijos uostai yra laivybos, atliekų logistikos ir pakrančių bendruomenių sankirtoje. Kad tvarumo tikslai virstų apčiuopiamais rezultatais, būtina plėtoti bendrą infrastruktūrą, žaliuosius laivybos koridorius, alternatyviųjų degalų bunkeriavimo infrastruktūrą ir žiedinės ekonomikos principais grindžiamus uostų sprendimus.“
	2026 m. birželio 10 d. Mumbajuje vykusios aukšto lygio apskritojo stalo diskusijos „Mėlynoji žiedinė ekonomika: inovacijos, investicijos ir tvarus augimas“, kurią organizavo Pasaulio prekybos centras Mumbajuje (World Trade Center Mumbai) kartu su Observer Research Foundation (ORF) ir Visos Indijos pramonės asociacija (All India Association of Industries, AIAI), medžiaga

	BANGLADEŠAS

	2027-07-29
	Bangladešas, reaguodamas į didėjantį gamtinių dujų trūkumą ir vieno iš dviejų Maheshkhali LNG terminalų veiklos sutrikimą, patvirtino trečiojo plaukiojančio SGD saugojimo ir dujinimo įrenginio (FSRU) projektą Kutubjom vietovėje, kurį pagal G2G principą įgyvendintų Kinijos bendrovė CNEE. Projektas turėtų sustiprinti šalies energetinį saugumą ir padidinti importuojamų SGD tiekimo pajėgumus.
	https://thefinancialexpress.com.bd/trade/a-chinese-fsru-to-be-built-alongside-maheshkhali#google_vignette 

	2026-07-21
	Bangladešo Vyriausybė svarsto 17 naujų projektų, kuriems planuojama pritraukti apie 3,9 mlrd. JAV dolerių tarptautinio finansavimo iš Pasaulio banko, Azijos plėtros banko (ADB), Azijos infrastruktūros investicijų banko (AIIB), Islamo plėtros banko (IsDB), Japonijos tarptautinio bendradarbiavimo agentūros (JICA), Korėjos tarptautinio bendradarbiavimo agentūros (KOICA) ir kitų partnerių. Prioritetinės sritys – transporto ir miestų infrastruktūra, klimato kaitos atsparumas, dirbtinis intelektas, profesinių įgūdžių ugdymas, moksliniai tyrimai ir atliekų tvarkymas – gali sudaryti naujų galimybių tarptautiniu mastu veikiančioms įmonėms ir ekspertams dalyvauti vystomojo bendradarbiavimo projektuose.
	https://www.tbsnews.net/bangladesh/infrastructure/govt-plans-39b-foreign-aid-17-key-infrastructure-tech-schemes-1493551 

	2026-07-19
	Čitagongo regione kuriama BEPZA Mirsarai LEZ, orientuota į aukštųjų technologijų, farmacijos, bepiločių orlaivių, avalynės ir kitą eksportui skirtą pažangiąją gamybą, iki projekto užbaigimo jau pritraukė apie 130 mln. JAV dolerių investicijų. Prognozuojama, kad visiškai išvysčius zoną investicijos sieks apie 2,9 mlrd. JAV dolerių, o zona taps vienu svarbiausių Bangladešo eksporto ir pramonės centrų.
	https://www.tbsnews.net/economy/industry/bepza-economic-zone-mirsarai-draws-nearly-130m-completion-eyes-29b-potential 

	2026-07-15
	Bangladešo parlamentas priėmė Invest Bangladesh įstatymą, numatantį įsteigti vieningą investicijų skatinimo agentūrą, sujungiant keturias pagrindines institucijas – Bangladešo investicijų plėtros agentūrą (BIDA), Ekonominių zonų administraciją (BEZA), Aukštųjų technologijų parkų administraciją (BHTPA) ir Viešojo bei privataus sektorių partnerystės administraciją (PPPA). Reforma siekiama sumažinti administracinę naštą investuotojams, suvienodinti leidimų išdavimo procesus ir pagerinti investicinės aplinkos valdymą.
	https://www.thedailystar.net/business/economy/news/invest-bangladesh-bill-passed-four-agencies-merge-4224846 

	2026-07-15
	Bangladešo ekspertai perspėja, kad įgūdžių neatitikimas darbo rinkos poreikiams tampa viena pagrindinių kliūčių išnaudoti šalies demografinį potencialą. Apie 8,6 mln. (kas 5-as) jaunuolių nedirba, nesimoko ir nedalyvauja profesiniame mokyme, o verslas vis dažniau susiduria su kvalifikuotų darbuotojų trūkumu.
	https://www.thedailystar.net/business/economy/news/skills-gap-costing-bangladesh-its-youth-dividend-4223946 

	2026-07-11
	JT Gyventojų fondas (UNFPA) pažymi, kad Bangladešo prioritetu tampa darbo vietų kūrimas jaunimui – TDO duomenimis, jaunimo nedarbas šalyje siekia 16,8 proc. 
	https://www.dhakatribune.com/bangladesh/414814/world-population-day 

	2026-07-10
	ES ir Bangladešas pradeda pasirengimą deryboms dėl laisvosios prekybos susitarimo. Susitarimas laikomas svarbiu siekiant išlaikyti konkurencingą Bangladešo eksportą į ES po šalies pasitraukimo iš mažiausiai išsivysčiusių valstybių (LDC) kategorijos.
	https://www.tbsnews.net/bangladesh/eu-keen-fta-bangladesh-technical-team-visit-soon-1484331 

	2026-07-10
	Bangladešas derasi dėl prekybos susitarimų su 15 valstybių ir regioniniais prekybos blokais, siekdamas sušvelninti numatomo LDC statuso netekimo poveikį eksportui ir investicijoms. Be to, šalis siekia prisijungti prie Regioninės visapusiškos ekonominės partnerystės (RCEP) – didžiausio pasaulyje laisvosios prekybos bloko.
	https://www.tbsnews.net/economy/govt-trade-talks-15-countries-blocs-ease-post-ldc-export-challenges-1484346 

	2026-07-09
	Europos investicijų bankas (EIB) skyrė 60 mln. eurų finansavimą „BRAC Bank“, siekdamas paskatinti žaliąsias investicijas Bangladeše ir remti tvarią eksporto pramonės transformaciją. Finansavimas bus nukreiptas į MVĮ ir didesnius projektus atsinaujinančiosios energetikos, energijos efektyvumo, žiedinės ekonomikos bei tekstilės sektoriuose, stiprinant Bangladešo ir ES ekonominį bendradarbiavimą.
	https://www.thedailystar.net/business/organisation-news/news/brac-bank-gets-eu60m-eib-loan-support-green-investments-4218371 

	2026-07-04
	Bangladešo vyriausybė siekia ilgainiui paversti šalį trilijono JAV dolerių ekonomika, daugiausia dėmesio skirdama investicijų pritraukimui ir strateginės infrastruktūros plėtrai. Prioritetu įvardijama Čatogramos, kaip regioninio logistikos ir prekybos centro, plėtra, įskaitant uosto, oro uosto ir laisvosios ekonominės zonos projektus.
	https://www.tbsnews.net/economy/bangladesh-moving-towards-trillion-dollar-economy-finance-minister-1479431 

	2026-07-02
	ES, Nyderlandų ir Ispanijos ambasadoriai pabrėžė Bangladešo potencialą tapti regioniniu tvarios laivų statybos ir žiedinės ekonomikos centru, remiant pramonės modernizavimą, technologijų perdavimą ir investicijas. ES partnerystę su Bangladešu siekia vis labiau grįsti privačiomis investicijomis ir inovacijomis, o jūrų sektorius įvardijamas viena perspektyviausių dvišalio bendradarbiavimo sričių.
	https://unb.com.bd/category/Bangladesh/european-envoys-see-bangladesh-as-future-hub-for-green-investment-sustainable-shipbuilding/189704 

	ŠRI LANKA

	2026-07-30
	Šri Lanka pirmą kartą nuo 2019 m. vėl priskirta aukštesnių vidutinių pajamų ekonomikos kategorijai, šalies BVP augimui pasiekus 5 proc. ir GNI vienam gyventojui viršijus 4 496 JAV dolerių ribą, tačiau tai kelia klausimų dėl šalies teisės toliau naudotis ES GSP+ prekybos lengvatomis.
	ES delegacijos Šri Lankai ir Maldyvams (Kolombe) ataskaita

	2026-07-22
	Pasaulio banko vyriausiojo ekonomisto Harsha Aturupane vertinimu, Šri Lanka turi atsiverti tarptautinei prekybai ir šalinti investicijų bei eksporto plėtros kliūtis. Nors prekių eksportas 2010–2024 m. padidėjo nuo 8,6 iki 12,8 mlrd. JAV dolerių, tačiau vidutinis metinis augimas siekė vos 3,4 proc., o integracija į pasaulines vertės grandines – tik 8,1 proc., gerokai mažiau nei Indijoje (26 proc.) ir Vietname (34 proc.). Jis taip pat įspėjo, kad dėl AI plėtros spaudimą patirs ICT/BPM sektorius, todėl Šri Lankai būtina pereiti prie didesnės pridėtinės vertės paslaugų ir stiprinti inovacijų ekosistemą. 
	https://www.ft.lk/front-page/SL-must-open-trade-to-foster-innovation-or-risk-falling-further-behind/44-794946 

	2026-07-16
	Šri Lankos Vyriausybė, JT ir kiti vystomojo bendradarbiavimo partneriai pradėjo kurti „Digital Sri Lanka“ vystymo partnerių darbo grupę, kurios tikslas – stiprinti ne tik šalies skaitmeninę infrastruktūrą, bet ir žmogiškuosius bei institucinius gebėjimus. Daugiausia dėmesio skiriama skaitmeninių viešųjų paslaugų plėtrai, valstybės tarnautojų mokymams ir geresniam vystomojo bendradarbiavimo partnerių veiksmų koordinavimui.
	https://dailynews.lk/2026/07/16/business/1027439/discussions-begin-on-building-technology-human-capacity-for-digital-sri-lanka/ 

	2026-07-14
	Šri Lankos viešųjų finansų kibernetinio saugumo spragos sukėlė didelių finansinių nuostolių: įvairiais atvejais iš valstybės lėšų buvo neteisėtai pervesta daugiau kaip 88 mln. JAV dolerių ir 4 mln. eurų. KPMG–CERT auditas nustatė esminius kibernetinio saugumo trūkumus Finansų ministerijoje, įskaitant daugiafaktorės autentifikacijos nebuvimą, o ministerija neįvykdė keturių iš eilės „Sri Lanka CERT“ nurodymų prisijungti prie Nacionalinio kibernetinio saugumo operacijų centro.
	https://www.dailymirror.lk/breaking-news/Govt-silence-masks-Rs-31-Bn-cyber-heist/108-345555 

	2026-07-08
	EY, viena didžiausių pasaulyje audito ir mokesčių, konsultavimo bendrovių, įspėjo, kad dėl neaiškiai apibrėžto siūlomo skaitmeninių paslaugų PVM režimo Šri Lanka gali tapti mažiau patraukli užsienio investuotojams: neapibrėžtumas dėl skaitmeninės paslaugos apibrėžimo, apmokestinimo apimties, registracijos ir ataskaitų teikimo gali didinti tarptautinių įmonių veiklos sąnaudas. Ekspertų teigimu, siekiant išvengti neigiamo poveikio investicijoms, būtina aiškiai reglamentuoti taisykles ir užtikrinti veiksmingas skaitmenines registracijos, deklaravimo bei mokėjimo sistemas.
	https://www.dailymirror.lk/breaking-news/Digital-VAT-ambiguity-could-undermine-Sri-Lankas-investment-appeal-EY-warns/108-344989 

	2026-07-01
	Šri Lankos ekonomika 2026 m. I ketvirtį augo 5,1 proc. – tai geriausias pirmojo ketvirčio rezultatas nuo 2021 m. Šalis toliau įgyvendina TVF remiamas ekonomines reformas, planuoja nutraukti degalų subsidijas ir stiprina prekybos bei darbo reguliavimą, siekdama sumažinti galimų JAV muitų riziką eksportui.
	ES delegacijos Šri Lankai ir Maldyvams (Kolombe) ataskaita

	MALDYVAI

	2026-07-06
	Paskelbta apie liepos 29–30 d. Maldyvuose vyksiantį Regional Green Economy Forum 2026, kurį organizavo Klimato kaitos, aplinkos ir energetikos ministerija kartu su WGEO ir AOSIS. Forumas subūrė vyriausybių, tarptautinių organizacijų, privataus sektoriaus ir inovacijų atstovus, daugiausia dėmesio skiriant tvariam ekonomikos vystymuisi ir atsparumui klimato kaitai.
	https://en.mmtv.mv/10629 

	2026-07-02
	Maldyvai kibernetinį atsparumą įvardijo strateginiu prioritetu įgyvendinant „Maldives 2.0“ skaitmeninės transformacijos darbotvarkę. Nacionalinio saugumo patarėjo teigimu, kibernetinis saugumas yra svarbus ne tik nacionaliniam saugumui, bet ir visuomenės pasitikėjimui, ekonomikos augimui bei efektyviam valdymui. 
	https://psmnews.mv/en/183137 

	2026-07-01
	Pasaulio bankas prognozuoja, kad 2026 m. Maldyvų ekonomikos augimas sulėtės iki 0,7 proc., daugiausia dėl Artimųjų Rytų konflikto paveikto turizmo sektoriaus, tačiau 2027 m. tikimasi augimo atsigavimo. Nepaisant fiskalinės drausmės pažangos ir pagerinto kredito reitingo, šalis išlieka susidurianti su didele valstybės skola, augančia infliacija ir reikšmingu einamosios sąskaitos deficitu.
	ES delegacijos Šri Lankai ir Maldyvams (Kolombe) ataskaita

	NEPALAS

	2026-07-30
	Nepalo Pramonės departamentas didžiąją dalį paslaugų perkėlė į elektroninę erdvę. Nuo šiol internetu teikiamos tokios paslaugos kaip įmonių registravimas, veiklos atnaujinimas ir perdavimas, užsienio investicijų tvirtinimas, kapitalo ir gamybos pajėgumų didinimas bei verslo vizų rekomendacijos, taip siekiant sumažinti fizinių vizitų poreikį ir padidinti paslaugų teikimo skaidrumą bei efektyvumą.
	https://english.ratopati.com/story/72295/most-of-the-services-of-the-department-of-industry-are-online 

	2026-07-26
	Nepalo Vyriausybė be konkurso, pagal tarpvyriausybinį (G2G) susitarimą, planuoja iš Prancūzijos valstybei priklausančios bendrovės IN Groupe įsigyti apie 10 mln. nacionalinių ID kortelių automatizuotos biometrinės identifikavimo sistemos (ABIS) licencijų. Sistema bus naudojama pirštų atspaudų, veido ir akių rainelės biometriniams duomenims saugoti ir tapatybei bei duomenų dubliavimuisi nustatyti; iš pradžių numatoma įsigyti 1,5 mln., o likusias 8,5 mln. licencijų – pagal G2G susitarimą.
	https://english.onlinekhabar.com/in-groupe-national-id-contract.html

	2026-07-16
	Nepalo vyriausybė siekia glaudžiau susieti aukštąjį mokslą su IT sektoriumi – planuojama atnaujinti studijų programas pagal verslo poreikius, plėsti praktikos galimybes ir nuo šių mokslo metų visuose valstybiniuose universitetuose kasmet organizuoti karjeros muges. Iniciatyva siekiama skatinti skaitmeninės ekonomikos plėtrą ir mažinti kvalifikuotų specialistų emigraciją.
	https://myrepublica.nagariknetwork.com/news/govt-moves-to-link-universities-with-it-industry-annual-job-career-fairs-pl-37-57.html 

	2026-07-05
	Pasaulio bankas nepakeitė Nepalo ekonominės klasifikacijos – šalis ir toliau priskiriama žemesnių vidutinių pajamų (lower middle income) valstybių grupei. Nuo 2020 m. Nepalui nepavyko padidinti bendrųjų nacionalinių pajamų vienam gyventojui tiek, kad pereitų į aukštesnę pajamų kategoriją, o tai gali turėti įtakos šalies galimybėms gauti tarptautinę vystomojo bendradarbiavimo paramą ir lengvatinį finansavimą.
	https://myrepublica.nagariknetwork.com/news/nepal-retains-lower-middle-income-status-in-world-bank-classification-63-21.html 

	BUTANAS

	2026-07-07
	Butano ekonomika išlieka atspari, o Vyriausybė spartina ekonomikos transformaciją, didindama privataus sektoriaus ir užsienio investicijų vaidmenį bei plėtodama energetikos, turizmo ir skaitmeninės ekonomikos sektorius. Lietuvos verslui potencialiai aktualiausios galimybės siejamos su Gelephu Mindfulness City (GMC) plėtra, ypač skaitmeninių technologijų, GovTech ir FinTech sprendimų srityse, taip pat su energetikos ir turizmo sektoriais.
	ES delegacijos Indijai ir Butanui ataskaita

	Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija

	INDIJA

	2026-07-27
	Indijos technologijos institutai (IIT) Madras ir Kanpur pristatė specializuotas bakalauro studijų programas kibernetinio saugumo srityje, reaguodami į augantį kvalifikuotų specialistų trūkumą. Nors Indijoje dirba apie 370 tūkst. kibernetinio saugumo specialistų, daugiau kaip 45 proc. jų sudaro pradedantieji arba jaunesniosios grandies darbuotojai, todėl verslas susiduria su patyrusių ekspertų stygiumi.
	https://economictimes.indiatimes.com/tech/startups/iits-specialised-cybersecurity-degrees-trigger-a-talent-debate/articleshow/132645407.cms?from=mdr 

	2026-07-20
	ES ir Indija pradės oficialias derybas dėl Indijos prisijungimo prie 93,5 mlrd. eurų vertės ES mokslinių tyrimų ir inovacijų programos „Horizon Europe“, siekiant susitarimą užbaigti iki metų pabaigos. Taip pat numatyta steigti ES ir Indijos inovacijų centrą elektromobilių įkrovimo technologijoms ir bandymams, pradėti „Startup Partnership“ iniciatyvą, skirtą giliųjų technologijų ir švariųjų technologijų įmonėms, bei stiprinti bendradarbiavimą puslaidininkių, kvantinių technologijų, dirbtinio intelekto, 6G ir aukštos raiškos skaičiavimo srityse.
	https://economictimes.indiatimes.com/small-biz/trade/exports/insights/eu-india-move-to-expand-ties-beyond-landmark-free-trade-deal/articleshow/132452445.cms 

	2026-07-07
	Indija planuoja didinti išlaidas moksliniams tyrimams ir eksperimentinei plėtrai (MTEP) iki maždaug 2 proc. BVP ir skatinti privatų sektorių aktyviau investuoti į inovacijas. Tam pagal Mokslinių tyrimų, plėtros ir inovacijų fondą (Research, Development and Innovation Fund, RDIF) per šešerius metus numatyta 1 trln. rupijų (apie 10 mlrd. eurų), o privačioms įmonėms gali būti finansuojama iki 50 proc. MTEP projekto išlaidų. Finansavimas taip pat gali būti naudojamas technologijoms iš užsienio įsigyti.
	https://www.thehawk.in/news/economy-and-business/india-to-lift-rd-spending-to-2-pc-of-gdp-private-firms-should-leverage-rdif-govt-official#google_vignette 

	BANGLADEŠAS

	2026-07-24
	Bangladešas pradėjo statyti pirmąjį okeanografinį tyrimų laivą, kuris nuo 2028 m. leis vykdyti giliavandenius Bengalijos įlankos tyrimus, įskaitant jūrų išteklių, biologinės įvairovės, žuvų išteklių ir klimato kaitos tyrimus. Laive bus įrengtos trys laboratorijos ir pažangūs jutikliai, o projektas sustiprins Bangladešo gebėjimus plėtoti vadinamąją mėlynąją ekonomiką ir jūrų mokslinius tyrimus.
	https://www.thedailystar.net/business/economy/news/bb-considers-tk-1000cr-collateral-free-loans-young-entrepreneurs-4245561 

	Lietuvos ekonominiam saugumui aktuali informacija

	INDIJA

	2026-07-29
	Tyrimas, kurį atliko „Strider Technologies“, rodo, kad nuo rusijos invazijos į Ukrainą pradžios per Indiją į rusiją pateko apie 50 tūkst. kontroliuojamų ar jautrių prekių, tarp jų elektronika, mašinos, preciziniai instrumentai, transporto įranga, metalai ir pažangūs elektros komponentai. 2022–2025 m. laikotarpiu, palyginti su trejais metais iki invazijos, jautrių prekių iš Indijos į Rusiją srautai išaugo: JK kilmės prekių – 180 proc., Šveicarijos – 131 proc., Švedijos – 455 proc., Prancūzijos – 98 proc. Tyrėjai pabrėžia, kad rizika susijusi su sudėtingomis daugiapakopėmis tiekimo grandinėmis: Vakarų kilmės komponentai gali būti Indijoje integruojami į kitus gaminius ir vėliau eksportuojami į Rusiją, todėl tampa sudėtingiau atsekti galutinį naudotoją ir paskirtį. Kaip pavyzdys nurodomas 2025 m. per Indiją į Rusijos karinės pramonės įmonę patekęs Prancūzijos kilmės anglies pluoštas, naudojamas aviacijoje, dronuose ir raketose. Straipsnyje taip pat pabrėžiama, kad Indijai tampant svarbiu pasauliniu gamybos centru, o Vakarų įmonėms vis labiau įsitraukiant į Indijos gamybos ir tiekimo grandines, ši rizika gali didėti. Svarbu, kad straipsnis nekalba apie Indijos eksporto kontrolės sistemos nebuvimą ar apie neteisėtą SCOMET prekių reeksportą: rizika siejama pirmiausia su tiekimo grandinių sudėtingumu, tarpininkais, komponentų integravimu ir galutinio naudotojo atsekamumu. Ekspertai todėl ragina Europos įmones itin griežtai vertinti tiekėjus ir pirkėjus bei stiprinti valstybių ir įmonių keitimąsi informacija.
	https://www.politico.eu/article/russia-import-uk-eu-technology-india-data/ 

	2026-07-29
	Indijos naftos ir gamtinių dujų ministerija teigia, kad išaugęs rusiškos naftos importas yra ilgalaikės strategijos diversifikuoti naftos tiekimo šaltinius, pradėtos reaguojant į Vakarų Azijos krizę, dalis. 2026 m. gegužę Rusijos dalis Indijos naftos importe viršijo 40 proc. tiek pagal vertę, tiek pagal apimtį.
	https://www.thehindu.com/business/petroleum-ministry-responds-to-the-hindu-editorial-higher-russian-oil-imports-part-of-deliberate-strategy/article71218350.ece 

	2026-07-21
	rusijos technologijų ir inovacijų ekspertų delegacija lankėsi Haryana valstijoje kuriamame AVPL Drone City, siekdama stiprinti Indijos ir rusijos bendradarbiavimą bepiločių orlaivių gamybos, technologijų perdavimo, mokslinių tyrimų, investicijų ir eksporto srityse. Valstijos valdžios remiamame projekte siekiama sukurti integruotą bepiločių orlaivių ekosistemą, apimančią gamybą, MTEP, testavimą, komponentų gamybą, kvalifikacijos kėlimą ir eksportą, taip pat skatinti kaimo vietovių jaunimo užimtumą bei verslumą.
	https://thewire.in/ptiprnews/russian-technology-leaders-visit-avpl-drone-city-to-foster-industrial-collaboration 

	2026-07-21
	rusijos žalios naftos eksportas išlieka labai aukštas. Liepos 13–19 d. 37 tanklaiviais išgabenta 27,73 mln. barelių rusiškos naftos, arba vidutiniškai 3,96 mln. barelių per dieną, palyginti su 3,93 mln. ankstesnę savaitę. Nuo metų pradžios vidutiniai eksporto srautai siekia 3,62 mln. barelių per dieną – 280 tūkst. barelių per dieną daugiau nei 2025 m. vidurkis ir daugiau nei bet kuriais metais nuo rusijos invazijos į Ukrainą 2022 m. Didėjant eksportui ir ilgėjant krovinių iškrovimo laikui, jūroje esančios rusiškos naftos kiekis išaugo iki maždaug 137 mln. barelių. Dalis tanklaivių su „Urals“ nafta laukė prie Egipto krantų ir Riau salyne prie Singapūro, o „Sokol“ ir „Sakhalin Blend“ kroviniai iš Rusijos Tolimųjų Rytų kai kuriais atvejais savaites laukė perkėlimo iš mažesnių tanklaivių į vandenyninius laivus.
	https://economictimes.indiatimes.com/industry/energy/oil-gas/indian-refiners-come-to-the-rescue-of-russias-oil-exporters/articleshow/132540105.cms 

	2026-07-18
	Indija ir rusija siekia glaudesnio bendradarbiavimo bepiločių orlaivių sistemų (UAS) srityje, daugiausia dėmesio skirdamos specialistų rengimui, technologinei partnerystei ir pramoniniam bendradarbiavimui.
	https://economictimes.indiatimes.com/news/india/india-russia-seek-closer-cooperation-on-drone-skills-and-technology/articleshow/132485249.cms?from=mdr 

